32002D0745
L 240/65
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 5 септември 2002 година
за определяне на условията за извършване на сравнителни опити и изследвания на Общността върху размножителен и посадъчен материал от овощни растения, съгласно Директива 92/34/ЕИО на Съвета
(нотифицирано под номер С(2002) 3302)
(текст от значение за ЕИП)
(2002/745/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 92/34/ЕИО на Съвета от 28 април 1992 г. относно търговията на посадъчен материал от овощни растения и с овощни растения, предназначени за производство на плодове (1), последно изменена с Решение 2002/112/ЕО на Комисията (2), и по-специално член 20, параграфи 2 и 4 от нея,
като има предвид, че:
(1)
Директива 92/34/ЕИО предвижда необходимите мерки, които трябва да бъдат приети от Комисията по отношение на сравнителните опити и изследвания върху размножителен и посадъчен материал, извършвани в Общността.
(2)
Следва да бъде гарантирана задоволителна представителност на пробите, включени в опитите и изследванията, поне за някои подбрани растения.
(3)
Държавите-членки следва да участват в сравнителните опити и изследвания на Общността дотолкова, доколкото размножителен и посадъчен материал от Prunus domestica обикновено се размножава или търгува на техните територии, за да се гарантира, че от това могат да бъдат направени правилни заключения.
(4)
Сравнителните опити и изследвания, извършвани в Общността, следва да се проведат от 2003 г. до 2007 г. за размножителен и посадъчен материал, събран през 2002 г., и подробностите от тези сравнителни опити и изследвания също следва да бъдат посочени.
(5)
По отношение на сравнителните опити и изследвания, извършвани в Общността, които продължават повече от една година, осъществяването на частите от тези сравнителни опити и изследвания, които ще се извършват след първата година, следва да бъдат разрешено от Комисията без по-нататъшно допитване до Постоянния комитет по посадъчния материал и родовете и видовете овощни растения, при условие че има наличност на необходимите предварително определени суми.
(6)
Мерките, предвидени в настоящото решение, са в съответствие със становището на Постоянния комитет по посадъчния материал и родовете и видовете овощни растения,
ПРИЕ НАСТОЯЩОТО РЕШЕНИЕ:
Член 1
Сравнителни опити и изследвания върху размножителен и посадъчен материал от Prunus domestica се извършват в Общността през периода от 2003 г. до 2007 г.
Максималната стойност на разходите за опити и изследвания за 2003 г. е посочена в приложението.
Подробностите за опитите и изследванията са посочени в приложението.
Член 2
Всички държави-членки участват в сравнителните опити и изследвания дотолкова, доколкото размножителен и посадъчен материал от Prunus domestica обикновено се размножава или търгува на техните територии.
Член 3
При условие, че съществува наличност на бюджетни средства, Комисията може да реши да продължи опитите и изследванията, посочени в приложението, и през периода от 2004 г. до 2007 г.
Максималната стойност на разходите за опити и изследвания, продължени на тази основа, няма да превишава сумата, определена в приложението.
Член 4
Адресати на настоящото решение са държавите-членки.
Съставено в Брюксел на 5 септември 2002 година.